1. ปัจจัยความเสี่ยง

1. ความเสี่ยงต่อสถานการณ์การท่องเที่ยวในระดับสากล ซึ่งเป็นผลจากปัจจัยภายนอกบริษัท

ปัจจุบันมีปัจจัยทั้งภายในและภายนอกที่อาจส่งผลกระทบต่อสถานการณ์การท่องเที่ยวในระดับสากลได้แก่:-

-   ผลกระทบจากเหตุการณ์ความไม่สงบใน 3 จังหวัดชายแดนภาคใต้ แต่จำกัดอยู่ใน 3 จังหวัด
    เท่านั้น จึงยังไม่น่าส่งผลกระทบทำให้จำนวนนักท่องเที่ยวลดลง
    แต่หากมีความรุนแรงเพิ่มมากขึ้นอาจเป็นปัจจัยเสี่ยงอย่างหนึ่ง

-   ผลกระทบจากปัจจัยทางการเมือง ความแตกต่างและไม่สมานฉันท์ของพรรคการเมือง
    แม้มีการจัดการเลือกตั้งรัฐบาลใหม่ ซึ่งมาจากหลายพรรค
    สถานการณ์ยังคงส่งผลกระทบต่อการท่องเที่ยวของประเทศไทย

-   ผลกระทบจากปัจจัยทางเศรษฐกิจ เช่น ค่าเงินบาทที่แข็งค่าขึ้นจากปีที่แล้วถึงปัจจุบัน
    มีผลต่อนักท่องเที่ยวต่างประเทศ แต่ไม่มากนัก
    เนื่องจากโรงแรมส่วนใหญ่ขายห้องพักในสกุลเงินบาท นอกจากนี้
    หากเกิดปัญหาเศรษฐกิจของต่างประเทศ เช่น กรณีซัพไพรม์ในประเทศสหรัฐอเมริกา
    ประชาชนมีกำลังซื้อลดลง ส่งผลให้ความต้องการท่องเที่ยวลดลงด้วย

-   ผลกระทบจากภัยธรรมชาติ ซึ่งในปีที่ผ่านมามีหลายประเทศที่ประสบปัญหา เช่น ไฟป่า
    แผ่นดินไหว พายุร้อน
    ส่งผลให้ความต้องการของลูกค้าต่างประเทศในการมาท่องเที่ยวไทยน้อยลง

2. ความเสี่ยงในนโยบายภาครัฐบาล

รัฐบาลให้ความสำคัญต่อธุรกิจการท่องเที่ยว
เนื่องจากรายได้จากการท่องเที่ยวเป็นรายได้หลักอย่างหนึ่ง
แต่ช่วงปีที่ผ่านมาทางรัฐยังไม่สามารถช่วยแก้ไขปัญหานักท่องเที่ยวที่ชะลอตัวลงได้ชัดเจน
กิจกรรมส่งเสริมการท่องเที่ยวไม่คึกคัก ทำให้เกิดความไม่มั่นใจในการดำเนินธุรกิจ
หากภาครัฐบาลมีการเปลี่ยนแปลงนโยบายด้านการท่องเที่ยวต่างไปจากปัจจุบัน
อาจทำให้เกิดความเสี่ยงได้

3. ความเสี่ยงจากการปรับปรุงสัดส่วนฐานลูกค้า

จากนโยบายการปรับฐานลูกค้าของบริษัทฯ ทั้งโรงแรมเอเชีย กรุงเทพ โรงแรมเอเชียพัทยา และ
โรงแรมเอเชียแอร์พอร์ท ซึ่งมีการปรับอัตราค่าห้องพักเพิ่มขึ้นและมีการแข่งขันค่อนข้างมาก
อาจทำให้อัตราการเข้าพักเฉลี่ยลดลง และอาจทำให้รายได้จากการดำเนินงานลดลง
ถือเป็นปัจจัยเสี่ยงอย่างหนึ่ง

4. ความเสี่ยงด้านความสามารถในการชำระคืนหนี้สินระยะยาว
ตามแผนปรับปรุงโครงสร้างหนี้กับกลุ่มเจ้าหนี้

และสถาบันการเงิน

เมื่อเดือนกุมภาพันธ์ 2551 บริษัทฯ ได้ทำสัญญากู้ยืมกับธนาคารแห่งหนึ่ง
เพื่อนำเงินกู้ดังกล่าวมาชำระคืนกลุ่มเจ้าหนี้ธนาคารและสถาบันการเงินตามสัญญาปรับปรุงโครงสร้างหนี้เดิมแล้ว
โดยบริษัทฯ ได้ปรับปรุงเทอมการชำระคืนหนี้ใหม่ให้สอดคล้องกับผลประกอบการในปัจจุบัน
ทำให้ความเสี่ยงที่จะเกิดขึ้นจากการที่จำนวนเงินที่ต้องชำระเพิ่มขึ้นตามสัญญาปรับปรุงโครงสร้างหนี้เดิมลดลงอย่างมาก

5. ความเสี่ยงจากการมีขาดทุนสะสมจำนวนมากจนกระทบความสามารถในการจ่ายเงินปันผล

จากงบการเงินงวดบัญชีปี 2550 บริษัทฯ มีผลการดำเนินงานดีกว่างวดเดียวกันของปีก่อน
และทำให้ขาดทุนสะสมของบริษัทฯ ลดลง ทั้งนี้ บริษัทฯ
ได้ดำเนินการจัดหาเงินกู้ยืมจากธนาคารแห่งใหม่มาชำระคืนเงินกู้ยืมเดิม (Refinance)
และเมื่อเดือนกุมภาพันธ์ 2551 บริษัทฯ
ได้ทำสัญญาเงินกู้ยืมใหม่เพื่อนำมาชำระคืนเงินกู้ยืมกลุ่มเจ้าหนี้ธนาคารและสถาบันการเงินเดิมแล้ว
ซึ่งจะส่งผลให้บริษัทฯ มีกำไรจากส่วนลดดอกเบี้ยค้างที่กลุ่มเจ้าหนี้ลดให้
ทำให้ขาดทุนสะสมของบริษัทฯ ลดลงมาก และคาดว่า
จะสามารถล้างขาดทุนสะสมได้หมดภายในระยะเวลาอันสั้น และทำให้บริษัทฯ
สามารถจ่ายเงินปันผลได้

6. ความเสี่ยงที่จะได้รับผลกระทบทางธุรกิจต่อ AA
หลังจากรัฐบาลจะใช้สนามบินดอนเมืองเป็นสนามบิน

ภายในประเทศ

หลังจากที่รัฐบาลเลิกใช้สนามบินดอนเมืองไปใช้สนามบินสุวรรณภูมิ ทำให้รายรับของAA
ซึ่งเป็นบริษัทย่อยลดลงส่วนหนึ่ง
ต่อมารัฐบาลมีนโยบายให้ย้ายสายการบินบางส่วนกลับมาใช้ที่สนามบินดอนเมืองทำให้ความเสี่ยงนี้ลดลงแล้ว
นอกจากนี้ AA ได้สร้างห้องประชุมสัมมนาเพิ่มขึ้น
และได้พัฒนากลุ่มลูกค้าด้านจัดเลี้ยง/ประชุมสัมมนาเพิ่มขึ้น ทำให้ AA
มีกลุ่มลูกค้าและช่องทางการตลาดเพิ่มขึ้น เป็นการเพิ่มรายรับของ AA
ทำให้ได้รับผลกระทบลดลงด้วย